
AVIZ

asupra

propunerii legislative pentru modificarea şi completarea Legii nr.1/2011 – Legea Educaţiei Naţionale 

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.1/2011 – Legea Educaţiei Naţionale, trimisă cu adresa nr. Pl-x 303 din 8 octombrie 2013, înregistrată cu nr.4c-11/1116 din 9 octombrie 2013.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Propunerea legislativă are ca obiect de reglementare modificarea şi completarea Legii educaţiei naţionale nr.1/2011, cu modificările şi completările ulterioare, în sensul interzicerii ca directorul şi directorul adjunct din unităţile de învăţământ preuniversitar, inspectorii şcolari generali, inspectorii şcolari generali adjuncţi şi inspectorii şcolari să ocupe funcţii de conducere în structurile sau organele alese ori numite ale partidelor politice ale organizaţiilor cărora le este aplicabil acelaşi regim ca şi partidelor politice, precum şi ale fundaţiilor ori asociaţiilor care funcţionează pe lângă partidele politice. Măsura preconizată vizează depolitizarea învăţământului preuniversitar.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 22 octombrie 2013.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Economic şi Social transmis prin adresa cu nr.2998 din 3 octombrie 2013 şi avizul favorabil cu observaţii şi propuneri al Consiliului Legislativ, aviz transmis prin adresa cu nr.671 din 3 iulie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative pentru modificarea şi completarea Legii nr.1/2011 – Legea Educaţiei Naţionale. 
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art. 73 alin. (3) lit. n) din Constituţia României, republicată.

Consilier parlamentar,

 Rodica Penescu
